Slepo (AK/SN). Slepjanske čestne myto spožčili su Günterej Jainschej. Wjesna rada počesći hibićiweho, wjelelětneho a spušćomneho chronista a rozprawjerja sportoweho towarstwa Lok Slepo. Myto, z kotrymž hódnoća čestnohamtskosć w Slepom, su 14. decembra druhi króć přepodali.
„Slepjanske čestne myto ma angažowanych ludźi zjednoćić. Chcemy jich prócu wo našu zhromadnosć hódnoćić“, praji wjesny předstejićel Wolfgang Goldstein, kiž je zdobom nawoda Slepjanskeje wyšeje šule. „Chcemy prócowanja w zjawnosći prezentować. Wšako wona samozrozumliwje wot skutkowanja a angažementa čestnohamtskich profituje.“ Wjesna rada chce z mytom nimo připóznaća tež do dalšeho skutkowanja motiwować, dalše iniciatiwy a zhromadnosć přisporjeć.
slk_Latn szl_Latn